**Manažérsky sumár**

Výročná správa o činnosti Štátneho inštitútu odborného vzdelávania (ďalej len „ŠIOV“) sumarizuje okruh činností a aktivít ŠIOV za sledovaný rok ako aj rozpis splnených úloh vyplývajúcich z Plánu hlavných úloh na rok 2012.

Materiál je členený na 8 častí. Identifikačná časť obsahuje základné informácie o ŠIOV. Poslanie organizácie vyplýva zo Štatútu a prioritne sa orientuje na odborné a metodické riadenie stredného odborného školstva, obsahovú prestavbu výchovno-vzdelávacieho procesu stredných odborných škôl (dálej len „SOŠ“), zabezpečovanie odborno-metodických vzdelávacích a poradenských činností v kontexte celoživotného vzdelávania. V nasledujúcich 5 rokoch sa bude ŠIOV naďalej venovať obsahovej transformácie výchovy a vzdelávania, výskumno-vývojovej a expertíznej činnosti pre skúmanie problémov, rizík a ukazovateľov dosahovania kvality odborného vzdelávania a prípravy, medzinárodnej spolupráci s renomovanými európskymi centrami pre odborné vzdelávanie, zahraničnými vzdelávacími inštitúciami, tvorby normatívov priestorovej, materiálnej a prístrojovej vybavenosti SOŠ, koordinácii tvorby učebných pomôcok, projekčnej činnosti a rozvoju národnej sústavy kvalifikácií v kontexte celoživotného vzdelávania.

ŠIOV splnil všetky úlohy vyplývajúce z Plánu hlavných úloh na rok 2012, ktorý bol schválený Ministerstvom školstva, vedy, výskumu a športu SR a splnil aj úlohy, ktoré nie sú priamo začlenené v Pláne hlavných úloh na rok 2012, ale vychádzajú aj z postavenia a poslania Štátneho inštitútu odborného vzdelávania tak, ako je uvedené v jeho zriaďovateľskej listine a Štatúte. Aktivity pokrývali 6 prioritných oblastí: Kurikulárne dokumenty, koncepčná činnosť a spolupráca so stavovskými a profesijnými organizáciami; Výskum, experimentálne overovanie a analýzy v oblasti odborného vzdelávania a prípravy; Vzdelávanie pedagogických a odborných zamestnancov a edičná činnosť; Projektová činnosť a medzinárodná spolupráca; Rozvíjanie tvorivosti mládeže formou súťaží. Všetky riešené úlohy boli orientované do oblasti na skvalitnenie, podporu a reformu odborného vzdelávania a prípravy na stredných odborných školách v Slovenskej republiky. Zvýšená pozornosť bola venovaná lepšej transparentnosti obsahovej reformy odborného vzdelávania a prípravy pri tvorbe štátnych vzdelávacích programov, aktualizácii učebníc a učebných materiálov a zabezpečení vecne príslušných všeobecne záväzných právnych noriem. Dôraz bol kladený na overovanie opodstatnenosti štátnych vzdelávacích programov vzhľadom k požiadavkám trhu práce a relevantnosti obsahovej náplni základného učiva pre jednotlivé skupiny učebných a študijných odborov. Samostatne sledovanou činnosťou bola oblasť experimentálneho overovania nových učebných a študijných odborov. Z hľadiska skvalitnenia OVP v SR a jeho porovnania so systémami v krajinách Európskej únie sa osobitná pozornosť venovala porovnaniu systémov kvalifikácií v SR s vybranými krajinami Európskej únie a OECD. V oblasti „Rozvíjanie tvorivosti mládeže formou súťaží“ sme v roku 2012 realizovali najmä súťaže SOČ, Zenit, Skills Slovakia. Zrealizoval sa veľtrh cvičných firiem na národnej a medzinárodnej úrovni a celoslovenská školská prezentačná výstava výrobkov a služieb žiakov SOŠ JUVYR.

Súčasťou správy je aj oblasť personálneho zabezpečenia, kvalifikačná a veková štruktúra zamestnancov ŠIOV. Počet zamestnancov v roku 2012 bol 41 zamestnancov, týždenný pracovný čas bol stanovený na 37,5 hodín pracovného času, priemerná hrubá mzda dosiahla sumu 1061,27 EUR. Počet zamestnancov ŠIOV vzhľadom na jeho činnosti, postavenie na národnej úrovni a hlavné skupiny užívateľov výstupov ŠIOV je nepostačujúci. Zdôvodnenie tejto situácie je uvedené v správe „Vývoj v personálnej oblasti“. Ďalšieho vzdelávania zamestnancov ŠIOV sa v roku 2012 zúčastnilo 5 zamestnancov. V správe je uvedená aj analýza a hodnotenie činnosti organizácie a hlavné skupiny odberateľov.

Podrobné údaje sú uvedené v prílohových častiach, ktorými sú Kontrakt za rok 2012, Prehľad spracovaných normatívov priestorovej, materiálnej a prístrojovej vybavenosti škôl pre učebné a študijné odbory (úloha Kontraktu), Prehľad odborných komisií (úloha Kontraktu) a rokovaní Pracovných skupín Rady vlády SR pre OVP a Rozpočet organizácie a jeho plnenie za rok 2012.